Տրակտորիստուհիները (էսքիզ)

Տրակտորիստուհիները, ՀԽՍՀ վաստակավոր նկարչուհի Արփենիկ Նալբանդյանի 1942 թվականին ստեղծած էսքիզը։ Գտնվում է Հայաստանի ազգային պատկերասրահում։

Ունի 38 սմ բարձրություն, 52 սմ լայնություն, նյութը՝ ստվարաթուղթ, յուղաներկ։

Նկարագրություն 
Արփենիկ Նալբանդյանի «Տրակտորիստուհիները» թեմայով արված էսքիզում երևում է նկարչին բնորոշ սուր դիտողականությունը։ Նալբանդյանի վրձնին հատուկ ներկապնակը այս կտավում վառ կերպով է արտահայտված։ Տրակտորիստուհիները ներկայացված են ճշգրիտ համաչափություններով, պայմանական, բայց անհատականացված դիմագծերով, ոմանք հանգստի, ոմանք էլ մեկը մյուսի հետ հաղորդակցվելու պահին։ Հեռվում նկատելի է կանանց խումբ, որոնք էլ, հավանաբար հոգնած ծանր աշխատանքից, վերադառնում են տուն։

Արփենիկ Նալբանդյանը կարողացել է ներկայացնել հայ հերոսուհի կանանց պայքարող, աշխատող կերպարները։ Կտավի դինամիկությունն ու շարժումը, քամու ուժը դրսևորվում են տրակտորի վրա նստած կնոջ վարսերից, որոնք, չնայած բնանկարում առկա արևային ու ջերմ եղանակին, քամու ուժից հետ են ընկել։

Արփենիկ Նալբանդյանի աշխատանքների շարքում այս աշխատանքն առանձնանում է կնոջ աշխատող ուժի ներկայացմամբ և կերպարների ռեալիստականությամբ։

Ծանոթագրություններ

Արտաքին հղումներ 
 Արփենիկ Նալբանդյանի էջը Էդուարդ Իսաբեկյան կայքում 
 «Տրակտորիստուհիները» էսքիզը Հայաստանի ազգային պատկերասրահի կայքում

Արփենիկ Նալբանդյանի նկարներ
1942 նկարներ
Հայաստանի ազգային պատկերասրահի նկարներ
Կանայք կտավներում